**2017 жылғы 25 желтоқсанда Қазақстан Республикасы Парламентінің Мәжілісінде «Қазақстанның Азия бағытындағы сыртқы саясаты туралы» деген тақырыпта болған Үкімет сағатының нәтижелері бойынша**

**ҰСЫНЫСТАР**

1. Қазақстан Республикасының Үкіметі, Сыртқы істер министрлігі, тиісті мемлекеттік органдар Азия елдерімен сауда және экономикалық байланыстарды кеңейту, оның ішінде қазақстандық ауыл шаруашылығы өнімдерін азиялық нарықтарға экспорттау жөніндегі ұзақ мерзімді стратегияны дайындаудың мақсатқа лайықтығын пысықтасын, сондай-ақ Азияның экономикалық жағынан дамыған елдерінің ұлттық қаржы институттарын Қазақстандағы индустрияландыру бағдарламаларына және инфрақұрылымдық жобаларды іске асыруға тарту мәселелерін қарастыратын болсын.

2. Мемлекет басшысының тапсырмасына сәйкес, Қазақстан Республикасының Үкіметі Азия елдері Астанадағы ЭКСПО халықаралық көрмесінде ұсынған жаңартылатын энергия көздерін пайдалану технологияларын практикада қолдану бойынша жүйелі жұмысты жолға қойсын.

3. Қазақстан Республикасының Үкіметі, Сыртқы істер министрлігі, тиісті мемлекеттік органдар Азия елдерімен ынтымақтастық тиімділігін арттыру үшін заңнамалық және шарттық-құқықтық базаны жетілдіру жұмысын жалғастырсын.

4. Қазақстан Республикасының Үкіметі, Сыртқы істер министрлігі, тиісті мемлекеттік органдар Қазақстан бизнесінің Азия елдеріндегі перспективалы жобаларға қатысуына жан-жақты көмек көрсетсін.

5. Қазақстан Республикасының Үкіметі, Сыртқы істер министрлігі, тиісті мемлекеттік органдар Азия елдерімен өнеркәсіптік және инвестициялық ынтымақтастық бойынша жасалған келісімдерді іске асыру мәселелерін ұдайы бақылауда ұстасын.

6. Қазақстан Республикасының Үкіметі, Сыртқы істер министрлігі Қазақстан Республикасының шетелдердегі мекемелеріне «KazakhExport» экспорттық сақтандыру компаниясы» АҚ-ның өкілдерін жіберудің мақсатқа лайықтығы туралы мәселені пысықтасын.

7. Қазақстан Республикасының Үкіметі, Сыртқы істер министрлігі Қазақстан Республикасының көліктік-логистикалық әлеуетін одан әрі кеңейту қызметін жандандырсын.

8. Қазақстан Республикасының Үкіметі, Сыртқы істер министрлігі іргелес жатқан мемлекеттермен заманауи өндірістерді Қазақстан Республикасына көшіру туралы бұрын қол жеткізілген уағдаластықтарды іске асыру бойынша ынтымақтастықты жалғастырсын.

9. Қазақстан Республикасының Үкіметі, Сыртқы істер министрлігі Азия елдеріндегі исламдық қаржыландыру саласындағы қаржылық институттарды «Астана халықаралық қаржы орталығының» қызметіне тарту мәселелерін пысықтасын.

10. Қазақстан Республикасының Үкіметі, Инвестициялар және даму министрлігі Азия елдерінен шетелдік инвестицияны барынша белсенді түрде тарту бөлігінде «Kazakh Invest» ұлттық компаниясының қызмет тиімділігін арттыру шараларын пысықтасын.

11. Қазақстан Республикасының Сыртқы істер министрлігі Қазақстанның алдағы уақытта БҰҰ ҚК-де төрағалық ету факторын ескере отырып, Қазақстан Республикасының Азиядағы стратегиялық мүдделерін қамтамасыз етуге қажетті барлық шараларды қабылдасын.

12. Қазақстан Республикасының Сыртқы істер министрлігі халықаралық институттар – АӨСШК, ШЫҰ, ИЫҰ және басқалар шеңберінде ұлттық сыртқы саяси басымдықтарды алға бастыру жұмысын жалғастырсын.

13. Қазақстан Республикасының Сыртқы істер министрлігі Азияда орналасқан, елімізге тарту үшін инвестициялық мүмкіндіктері бар халықаралық ұйымдармен (Боаос экономикалық форумымен, Парсы шығанағындағы араб мемлекеттерінің ынтымақтастығы кеңесімен, Азия мен Тынық мұхитына арналған экономикалық және әлеуметтік комиссиямен (АТМЭӘК), Корея халықаралық ынтымақтастық агенттігімен (КОІСА) өзара іс-қимылды және ынтымақтастықты жандандырсын.

14. Қазақстан Республикасының Сыртқы істер министрлігі, орталық атқарушы органдар Қазақстан Республикасының Президенті   
Н.Ә. Назарбаевтың АӨСШК базасында Азиядағы қауіпсіздік және даму ұйымын құру бастамасын іске асыру қызметін жандандырсын.

15. Қазақстан Республикасының Сыртқы істер министрлігі мүдделі мемлекеттік органдармен бірлесіп, Корей түбегіндегі жағдайға мониторинг жасауды жалғастырсын, сондай-ақ БҰҰ Қауіпсіздік Кеңесінің қарарларына сәйкес және Қазақстан Республикасының мүдделерін ескере отырып, КХДР-дың ядролық бағдарламасына қатысты көпжақты келіссөз процесін жаңартудың ықтимал жолдарын қарастырсын.

16. Қазақстан Республикасының Сыртқы істер министрлігі парламенттік дипломатия ресурсын, оның ішінде парламентаралық бірлестіктер аясында да пайдалануды жандандырсын.

17. Қазақстан Республикасының Сыртқы істер министрлігі Парламенттік дипломатия ресурстарын пайдаланудың 2018-2020 жылдарға арналған арнайы жоспарын әзірлеу мүмкіндігін қарастырсын.

18. Қазақстан Республикасының Сыртқы істер министрлігі мүдделі мемлекеттік органдармен бірлесіп, Қазақстан Республикасының ұлттық мүдделерін ескере отырып, Азия елдерін ЕАЭО шеңберіндегі Еркін сауда аймағы туралы келісімдерге қосу бойынша мониторингті жүзеге асырсын.

19. Қазақстан Республикасының Сыртқы істер министрлігі   
2019 жылы Алматыда БҰҰ-ның өңірлік хабын ашу жұмысын жандандырсын, оның шеңберінде Орталық Азия елдері мен Ауғанстанға көрсетілетін көмекті үйлестіру жұмысын жүргізу жоспарланып отыр.

20. Қазақстан Республикасының Сыртқы істер министрлігі тиісті мемлекеттік органдармен бірлесіп, Азия елдеріндегі қазақ диаспораларының жағдайына тұрақты мониторинг жүргізсін және туындаған проблемаларды шешу бойынша халықаралық уағдаластықтар шеңберінде шаралар қабылдасын. Азия мемлекеттерінде тұратын қазақ жастарының Қазақстан Республикасында жоғары және жоғары оқу орнынан кейінгі кәсіптік білім алуы бойынша олармен жұмысты жандандырсын.

21. Қазақстан Республикасының Сыртқы істер министрлігі, Ауыл шаруашылығы министрлігі трансшекаралық өзендердің су ресурстарын ұтымды пайдалану мәселелерін ұдайы бақылауда ұстасын.

22. Қазақстан Республикасының Сыртқы істер министрлігі мүдделі мемлекеттік органдармен бірлесіп, Азия елдерімен   
мәдени-гуманитарлық және ғылыми-білімдік ынтымақтастықты жандандырсын.

23. Қазақстан Республикасының Ұлттық экономика министрлігі Қазақстан Республикасының Сыртқы істер министрлігімен бірлесіп, Қытай Халық Республикасымен «Нұрлы жол» Жаңа экономикалық саясатын қытайлық «Бір белдеу, бір жол» бағдарламасымен ұштастыру бойынша ынтымақтастық жоспарын іске асыру жөніндегі жол картасына қол қою жұмысын жандандырсын.

24. Қазақстан Республикасының Қорғаныс министрлігі БҰҰ аясындағы бітімгершілік миссияларына қатысу үшін кадрлар даярлау мәселесін ұдайы бақылауда ұстасын.

25. Қазақстан Республикасының Мәдениет және спорт министрлігі Қазақстанға Азия елдерінен туристер легін арттыру жұмысын жандандырсын.

26. Қазақстан Республикасының Білім және ғылым министрлігі Ғылым және технологиялар жөніндегі ИЫҰ-ның Астана саммитінің шешімдерін практикада іске асыру жөнінде шаралар қабылдасын.

27. Қазақстан Республикасының Ауыл шаруашылығы министрлігі, Сыртқы істер министрлігі Ислам азық-түлік қауіпсіздігі ұйымының офисін ашу жұмысын жандандырсын.

28. Қазақстан Республикасының Ақпарат және коммуңникациялар министрлігі, Сыртқы істер министрлігі, тиісті мемлекеттік органдар Азияның жетекші елдерінің экономиканы цифрландыру саласындағы тәжірибесін одан әрі Қазақстанда практикада пайдалану мақсатында зерделеу шараларын қабылдасын.